Hannu Väliaho

**Kysymyksiä 2. Tessalonikalaiskirjeestä**

**Lyhenteitä**

VT Vanha testamentti

UT Uusi testamentti

KR38 Kirkkoraamattu vuosilta 1933/38 (vanha raamatunkäännös)

KR92 Kirkkoraamattu vuodelta 1992 (uusi raamatunkäännös)

JKR Jumalan kansan Raamattu, Uusi Tie 1993

RK Uusi testamentti, Raamattu Kansalle ry. 1999

**Huom. 1.** 2. Tess. on jaettu 4 kappaleeseen. Nämä kappaleet on numeroitu 2,…,5; kappaleena numero 1 on Johdanto. Kysymykset on numeroitu siten, että ensin on kappaleen numero ja sitten pisteen jälkeen tulee kysymyksen juokseva numero kappaleen sisällä.

**Huom. 2.** Kysymykset pohjautuvat vanhaan käännökseen. Rinnalla käytetään muita käännöksiä.

**Huom. 3.** Tästä kysymyssarjasta on vetäjiä varten olemassa laajennettu versio, jossa useisiin kysymyksiin on annettu vastausvihjeitä. Tämän laajennetun version voi tilata osoitteesta
uudenmaankl@sekl.fi

**1. Johdanto**

**Tessalonikan seurakunnan syntyminen**

Paavali lähetti molemmat Tessalonikalaiskirjeensä Tessalonikan kaupungissa olevalle seurakunnalle. Tessalonika sijaitsi nykyisen Kreikan alueella, Aigeian meren rannalla (ks. kartta). Paavali tuli ensi kerran Tessalonikaan toisella lähetysmatkallaan Silaksen eli Silvanuksen ja Timoteuksen kanssa (Ap. t. 17:1–10). Kaupungissa suoritetun lähetystyön tuloksena sekä juutalaisia että kreikkalaisia tuli uskoon. Pian juutalaiset nostattivat mellakan lähetystyöntekijöitä vastaan, ja he joutuivat lähtemään kaupungista.

Lyhyen vierailun aikana Tessalonikaan syntyi seurakunta, jossa oli mukana sekä juutalaisia että pakanoita (enemmistö pakanoita). Seurakunta jäi orvoksi, vaille opetusta ja kristillisiä esikuvia. Kaiken lisäksi heitä ruvettiin vainoamaan. Paavalilla oli suuri huoli tästä vasta perustetusta seurakunnasta. Jonkin ajan kuluttua hän lähetti Timoteuksen Tessalonikaan (1. Tess. 3:2). Kun Timoteus palasi sieltä, hän tapasi Paavalin Korintossa (Ap. t. 18:5). Timoteus toi Tessalonikasta hyviä terveisiä: seurakunta ei ollut horjunut uskossaan huolimatta kokemastaan vainosta. Pian Paavali lähetti seurakunnalle kirjeen (1. Tess.). Paavali viipyi Korintossa 1,5 vuotta (Ap. t. 18:11). Tänä aikana hän lähetti Tessalonikan seurakunnalle toisenkin kirjeen (2. Tess.; on myös mahdollista, että Paavali lähetti 2. Tess:n jo ennen 1. Tess:tä). Kun luemme 1. ja 2. Tessalonikalaiskirjettä, meidän on hyvä pitää mielessä, että kirjeet on kirjoitettu seurakunnalle, jonka kaikki jäsenet olivat äskenkääntyneitä.

# 1. Tess:een liittyvässä kysymyssarjassa on lisää tietoa Tessalonikan kaupungista ja Tessalonikan seurakunnan synnystä (katso sieltä myös kysymykset 1.1–15).

**Jeesuksen tulemus (kertausta 1. Tess:stä)**

2. Tess. käsittelee paljon Kristuksen tulemusta. Paavali käsittelee tätä aihetta myös mm. 1. Tess. 4–5:ssä ja 1. Kor. 15:ssä. Kun Kristus tulee, uskossa kuolleet nousevat ensin ylös kirkastetussa ruumiissa. Sitten elossa olevat uskovat muuttuvat silmänräpäyksessä: he saavat kirkastetun ruumiin kokematta kuolemaa. Sitten kaikki uskovat, sekä kuolleina olleet että elossa olleet, temmataan kirkastettuina pilvissä Herraa vastaan yläilmoihin, ja niin he saavat aina olla Herran luona. Kristuksen tullessa jumalattomia kohtaa turmio: he joutuvat iankaikkiseen kadotukseen.

**2. Jumalan vanhurskas tuomio (1:1–12)**

Kirjeen alkutervehdyksessä (1:1–2) Paavali mainitsee kirjeen lähettäjät ja vastaanottajat sekä tervehtii tessalonikalaisia armolla ja rauhalla. Alkutervehdys on melkein samanlainen kuin 1. Tess:ssa (1. Tess. 1:1). Ks. 1. Tess:een liittyvät kysymykset 2.1–6.

Alkutervehdyksen jälkeen Paavali esittää kiitosrukouksen (1:3–4). Näin hän tekee kaikissa kirjeissään paitsi Gal:ssä. Näissä rukouksissa Paavali kiittää Jumalaa siitä hyvästä, mitä hänen armonsa on vaikuttanut kirjeen vastaanottajissa. Nyt hän kiittää Jumalaa hänen tessalonikalaisille antamastaan hengellisestä kasvusta.

**2.1.** (1:3) (a) Miten usko voi kasvaa? Eikö ole niin, että ihminen joko on uskossa tai sitten ei ole? (b) Usko on myös luottamusta. Miten luottamuksemme johonkin ihmiseen kasvaa? Entä luottamuksemme Jumalaan? (c) Millaista hengellistä ravintoa uskova tarvitsee kasvaakseen? (d) Miten uskomme kasvaminen vaikuttaa vaellukseemme? Entä palvelutyöhömme? (e) Mitä keskinäinen rakkaus on? Miten se ilmenee käytännössä? Raamatunpaikkoja? (f) ”On vaikeata rakastaa, vaan oppivani soisin.” Miksi rakastaminen on vaikeaa? Millaisissa tilanteissa rakkautemme on koetuksella? Miten voimme oppia rakastamaan? (g) Mikä on uskovan hengellisen kasvun (uskon ja rakkauden kasvun) päämäärä? (h) Miksi Paavali kiittää tessalonikalaisten hengellisestä kasvusta Jumalaa eikä tessalonikalaisia itseään? (i) Mihin tessalonikalaiset erityisesti tarvitsivat kestävyyttä (KR92)? Entä me?

**2.2.** (1:4) Paavali antaa tunnustusta tessalonikalaisille kerskaamalla heistä muissa seurakunnissa. (a) Mikä merkitys tunnustuksen saamisella oli tessalonikalaisille? Entä meille? (b) Olisiko hyvä antaa uskoville useammin tunnustusta hyvin suoritetusta työstä? (c) Jos haluamme antaa jollekin uskovalle tunnustusta, miten se pitäisi tehdä? (d) Joku voi kuitenkin olla sitä mieltä, ettei ole sopivaa antaa uskoville tunnustusta hyvin suoritetusta työstä – sehän voi vaikuttaa heihin ylpistävästi. Miten on?(e) Nykyisin monissa hengellisissä kokouksissa taputetaan käsiä musiikkiesitysten ja jopa puheiden jälkeen. Mitä mieltä olet tällaisesta tunnustuksen antamisesta?

Jakeissa 1:5–10 Paavali käsittelee sitä, mitä Kristuksen tulemuksessa tapahtuu toisaalta uskoville ja toisaalta epäuskoisille. Lue 1. Tess. 4:13–18.

**2.3.** (1:5) (a) Jos meitä pilkataan uskon tähden, onko se yllättävää tai poikkeuksellista? (b) Mikä on vainojen ja ahdistusten tarkoitus uskovan elämässä? (c) Mitä se tarkoittaa, että Jumalan tuomio on vanhurskas? (d) Millä tavoin vainot ennakoivat Jumalan tulevaa vanhurskasta tuomiota? (e) Miten tämä tieto auttaa vainottuja uskovia?

**2.4.** (1:5) (a) Ketkä ovat arvollisia presidentinlinnan itsenäisyyspäiväjuhliin? (b) Entä ketkä ovat arvollisia Jumalan valtakuntaan? (c) Mistä ero a- ja b-kohtien välillä johtuu?

**2.5.** (1:6–8) (a) Milloin Jumalan vanhurskas tuomio tulee? (b) Jumalan vanhurskaan tuomion sisältö on toisaalta kosto, toisaalta lepo. Mitä nämä tarkoittavat? (c) Onko Jumala kostonhaluinen?

**2.6.** (1:7–8) (a) Millaisessa muodossa Jeesus on nyt? (b) Millaisessa muodossa hän tulee takaisin? (c) Millaisia ilmiöitä tapahtuu Jeesuksen tulemuksen yhteydessä? (d) Keitä Jeesuksella on seurassaan, kun hän tulee?

**2.7.** (1:8) Jeesus tulee tulen liekissä. Minkä vertauskuva tuli on Raamatussa? Raamatunpaikkoja?

**2.8.** (1:8) (a) Keitä Jeesus rankaisee viimeisellä tuomiolla? (b) Mitä Jumalan tunteminen tarkoittaa? (c) Mitä kuuliaisuus evankeliumille tarkoittaa? (d) Tässä sanotaan, että viimeisellä tuomiolla usko Jeesukseen on ratkaisevaa. Toisaalla Raamatussa (missä kohdassa?) sanotaan, että ihmiset tuomitaan tekojensa mukaan. Onko tässä ristiriitaa?

**2.9.** (1:9) (a) Millainen paikka kadotus eli helvetti on? (b) Keitä varten helvetti on alun perin valmistettu? (c) Voiko olla oikein, että ajallisista synneistä saa ikuisen rangaistuksen? (d) Mitä ihmisen on tehtävä joutuakseen helvettiin? (e) Mitä ihmisen on tehtävä päästäkseen taivaaseen?

**2.10.** Millaisia vääriä ajatuksia ihmisillä on helvetistä?

**2.11.** Ikuisen helvetin vaihtoehtoja (arvioi niitä!):

1. Universalismi: Helvetti on paikka, jossa jumalattomat saavat oikaisevaa kuritusta. Viimein jokainen katuu ja pelastuu.
2. Annihilationismi eli tyhjiin raukeaminen (adventistit ja Jehovan todistajat): Jumalattomat tuhoutuvat täysin (persoona häviää, tietoisuus loppuu).
3. Antti Kylliäinen: Helvettiä ei ole lainkaan olemassa. Kaikki pääsevät taivaaseen (jos sellainen paikka on olemassa).

**2.12.** (1:10) (a) KunKristus palaa, hän kirkastuu (= tulee kirkastetuksi) pyhissänsä. Mitä tämä tarkoittaa? (b) Kun Kristus palaa, hän on ihmetyksen aihe uskoville. Millä tavoin?

**2.13.** (1:10) (a) Mitä Paavalin todistuksella tarkoitetaan? (b) Miten voimme todistaa uskostamme arkielämän keskellä?

Jakeissa 1:11–12 Paavali pyytää Jumalalta tessalonikalaisille voimaa.

**2.14.** (1:11) (a) Paavali rukoilee, että Jumala katsoisi tessalonikalaisetkutsumisensa arvoisiksi. Miksi hän ei rukoile, että Jumala tekisi heidätkutsumisensa arvoisiksi? (b) Uskovan sisimmässä vallitsee lihan ja Hengen välinen taistelu (Gal. 5:17). Miten Pyhä Henki voisi saada enemmän sijaa elämässämme?

**2.15.** (1:11) (a) Mihin tekoja tarvitaan – pelastushan on armosta eikä teoista? (b) Mitä uskon teot ovat? (c) Voisitteko mainita esimerkkejä uskon teoista Raamatusta ja nykyajasta? (d) Miten me voimme saada selville, mitä uskon tekoja juuri meidän pitäisi tehdä? (e) Onko sillä merkitystä, millä asenteella tai mistä vaikuttimista teemme uskon tekoja? (f) Uskon teot ovat meidän tekojamme. Miksi Paavali pyytää Jumalaa saattamaan tessalonikalaisten teot täydellisiksi? (g) Joku voi sanoa: ”Ei minusta ole mihinkään” ja ajatella, että se on nöyryyttä. Mitä vastaisit hänelle? (h) Mitenhalu hyvään ja uskon teotvoivat tulla täydellisiksi? Mikä edistää sitä? Mikä vaikeuttaa sitä?

**2.16.** (1:12, KR92) (a) Miten me voimme kirkastaa Jeesuksen nimeä? (b) Miten Jeesus kirkastaa meidät? (c) Kuka tämän kirkkauden näkee?

**2.17.** Jakeissa 1:11–12 Paavali rukoilee Tessalonikan seurakunnan puolesta. Millä tavoin meidän tulisi rukoilla hengellisen kotimme puolesta?

**3. Suuri luopumus ja Antikristus (2:1–12)**

2. Tess. 1:5–10 kertoo, mitä Kristuksen tullessa tapahtuu. Sen mukaan Kristus tultuaan tuomitsee ihmiset vanhurskaasti: Uskovat pääsevät kirkkauteen, mutta epäuskoiset joutuvat ikuiseen kadotukseen. Jaksossa 2. Tess. 2:1–12 Paavali käsittelee kysymystä, milloin Kristus tulee. Voit kerrata jakson 1. Tess. 5:1–11 ja siihen liittyvät kysymykset 10.1–18.

**3.1.** (a)Mitä Raamattu sanoo Kristuksen tulemuksen ajankohdasta? (b) Millaista väärää opetusta tästä asiasta esiintyi UT:n aikana? (c) Entä nykyisin?

**3.2.** (2:1) Mitä uskovien kokoontuminen Kristuksen luo tarkoittaa?

**3.3.** (2:1–2) (a) Tessalonikassa levisi opetus, jonka mukaan Herran päivä on jo käsillä (alkutekstin mukaan: Herran päivä on jo alkanut). Mikä Herran päivä on? Voisiko se tarkoittaa pelkästään Kristuksen toista tulemusta? Onko tässä raamatunkohdassa jotain, mikä ei käy yksiin sen kanssa, että Herran päivä tarkoittaisi pelkästään Jeesuksen tulemusta? ”Herran päivä” ei siis tarkoita pelkästään Jeesuksen tulemusta vaan nykyisen maailmanjärjestyksen viimeistä vaihetta, joka huipistuu Jeesuksen toiseen tulemukseen, ks. Matt. 24:29–30 (Leon Morris). (b) Mitä tessalonikalaiset mahtoivat ajatella kuullessaan huhun, että Herran päivä on jo alkanut?

**3.4.** (2:2) (a) Mistä edellä mainittu harhaoppi oli peräisin? Jokin henki? Jokin sana? Muka meidän lähettämämme kirje? (b) Miten aidot Paavalin lähettämät kirjeet voitiin tunnistaa?

**3.5.** (2:3) Miten Paavali torjuu väitteen, että Herran päivä oli jo alkanut?

**3.6.** (2:3) (a) Mitä luopumustarkoittaa? Ketkä voivat luopua? Onko kyseessä vain muutamien yksittäisten ihmisten luopumus? (b) Jotkut opettavat, että lopun aikana tulee suuri maailmanlaaja herätys. Puoltaako Raamattu tällaista näkemystä?

**3.7.** (a)EsiintyyköLaittomuuden ihminen muualla Raamatussa? (b) Mitä UT opettaa Antikristuksesta? (c) Johannes puhuu useista jo tulleista antikristuksista (1. Joh. 2:18), kun taas Paavali puhuu yhdestä tulevasta Antikristuksesta. Onko tässä ristiriitaa? (d) Millainen sanoma Antikristuksella on? (e) Miksi Paavali mainitsee Antikristuksen ja luopumuksen yhdessä?

**3.8.** (2:3, 4, 8) Paavali sanoo Antikristusta (1) laittomuuden ihmiseksi (j. 3) ja laittomaksi (j. 8), (2) kadotuksen lapseksi (j. 3), (3) vastustajaksi (j. 4). Mitä nämä nimitykset tarkoittavat?

**3.9.** (2:4) Antikristus syyllistyy räikeään itsekorotukseen. Voitko löytää hänelle esikuvia historiasta?

**3.10.** (2:4) (a) Mitä Paavali tarkoittaa tässä Jumalan temppelillä? (b) Antikristus julistaa olevansa Jumala. Mitä käytännön seuraamuksia tästä on? (c) Miten uskoville käy Antikristuksen aikana?

**3.11** (2:4) Sanoessaan Antikristuksen istuvan Jumalan temppelissä ja julistavan olevansa Jumala Paavali liittyy Danielin profetiaan (Dan. 11:31), jonka mukaan viholliset asettavat hävityksen kauhistuksen temppeliin. Milloin Danielin profetia toteutui?

**3.12.** (2:4) Jeesuskin puhui hävityksen kauhistuksesta (Matt. 24:15). Mihin tulevaan tapahtumaan hän viittasi?

**3.13.** (2:6–8) Millä tavoin laittomuuden henki vaikuttaa nykyisin (1) maailmassa ja (2) kirkossa?

**3.14.** (2:6–8) Mikä (tai kuka) mahtaa pidättää, niin ettei laittomuus ole päässyt puhkeamaan laajamittaiseksi luopumukseksi?

**3.15.** (2:6–8) (a) Kun pidättävä asia (tai henkilö) poistuu, mitä sitten tapahtuu?(b) Kauanko luopumus ja Antikristuksen valta kestää? (c) Mitä sen jälkeen tapahtuu?

**3.16.** (2:9–10) (a) Mistä Antikristus saa voiman laittomuuden aikaansaamiseen? (b) Vertaa Antikristuksen tulemusta Kristuksen tulemukseen (yhtäläisyyksiä ja erilaisuuksia)! (c) Antikristus tekee valheellisia (petollisia) ihmeitä. Mitä tämä tarkoittaa? Ovatko ihmeet vain näennäisiä ihmeitä (silmänkääntötemppuja)? (d) Miksi Antikristus tekee ihmeitä? (e) Antikristus tulee valheen voimalla ja vääryyden viettelyksillä. Mitä tämä voisi olla käytännössä? Esiintyykö tällaista nykyisin? (f) Millaiset ihmiset tempautuvat mukaan Antikristuksen viettelyksiin? (g) Mitä ”rakkaus totuuteen” voisi tarkoittaa? (h) Miten käy niille, jotka menevät mukaan Antikristuksen viettelyksiin?

**3.17.** (2:11–12) (a) Miten on mahdollista, että Jumala lähettää väkevän eksytyksen? (b) Mitä se kertoo Saatanan mahdollisuuksista, että tämä eksytys on Jumalan lähettämä? (c) Millainen tämä väkevä eksytys voisi olla? (d) Minkä valheen ihmiset uskovat? (e) Mikä Jumalan lähettämän väkevän eksytyksen tarkoitus on? (f) Mitä vääryyteen mielistyminen on? (g) Miten se vaikuttaa käytännössä? (h) Miksi vääryyteen mielistytään? (i) Milloin vääryyteen mielistyminen tuomitaan?

**3.18.** (2:9–12) (a) Miten voimme varjeltua eksytyksiltä? (b) Mikä on hengellisen kodin ja raamattupiirin merkitys uskossa säilymiselle? (c) Mikä on omakohtaisen Raamattuun syventymisen merkitys? (d) Mitä ongelmia siitä saattaa seurata, jos uskova laiminlyö henkilökohtaisen Raamatun tutkimisen ja menee aina vain kuuntelemaan valmista? (e) Miten voisimme harjaannuttaa hengellisiä aistejamme niin, että osaisimme erottaa oikean väärästä (Joh. 10:1–5; Hepr. 5:14)? (f) On sanottu, että jos jokin oppi on uusi, se on todennäköisesti väärä. Mitä mieltä olet tästä? (g) Varoitettuaan opetuslapsiaan lopunajan vääristä profeetoista Jeesus sanoi ”Katso, minä olen sen teille edeltä sanonut” (Matt. 24:25). Mitä voimme oppia tästä? (h) Miten voisimme auttaa toisia uskovia, etteivät he menisi mukaan eksytyksiin?

**4. Kehotus kestävyyteen (2:13–17)**

Tessalonikalaisia uhkasivat vainot (ulkoapäin), harhaopit (seurakunnan sisältä) ja kiusaukset (omas-ta sisimmästä). Kuitenkin Paavali luottaa heidän kestävyyteensä, koska Jumala (1) on valinnut heidät (j. 13), (2) kutsunut heidät (j. 14), (3) vahvistaa heitä (j. 17) ja (4) on luvannut viedä heidät kirkkauteen (j. 14b).

**4.1.** (2:13) (a) Tessalonikalaiset olivat Jumalan valittuja. Mitä sana ”valittu tarkoittaa UT:ssa? (b) Mitä ”alusta alkaen” tarkoittaa tässä?

**4.2.** (2:13) (a) Mitä pyhitys tässä tarkoittaa (b) Miksi pyhitystä sanotaan Hengen pyhitykseksi? (c) Miten usko syntyy? (d) Uskoa sanotaan tyhjäksi kädeksi, joka ottaa vastaan Jumalan tarjoaman lahjan. Mitä tämä merkitsee? (e) Mitä totuus on? (f) Mihin ihminen helposti turvaa pelastuksen asiassa totuuden sijasta?

**4.3.** (2:14) (a) Mitä ”kutsuttu” tarkoittaa evankeliumeissa? Entä UT:n kirjeissä? (b) Miten Jumalan kutsu tulee ihmisille?

**4.4.** (2:14) Pelastus merkitsee Kristuksen kirkkaudenomistamista. (a) Mitä Kristuksen kirkkaus on? (b) Miten on luonnollisen ihmisen kirkkauden laita?(c) Milloin uskovat saavat Kristuksen kirkkauden? (d) Mitä se merkitsee käytännössä, että uskovat pääsevät Kristuksen tullessa osallisiksi hänen kirkkaudestaan?

**4.5.** (2:15) (a) Raamattu kehottaa uskovia usein kestävyyteen. Muistatko joitain tällaisia raamatunpaikkoja? (b) Mitä varten tessalonikalaiset erityisesti tarvitsivat kestävyyttä? (c) Millaisissa tilanteissa me erityisesti tarvitsemme kestävyyttä? (d) Millaisista opetuksista uskovien tulee pitää kiinni? Millaiset opetukset pitää hylätä?

**4.6.** (2:15) Sana ”veljet”viittaa seurakuntayhteyteen. (a) Mikä merkitys seurakuntayhteydellä on uskovien säilymiselle uskossa? Entä Jumalan sanasta kiinni pitämiselle? (b) Vertaa Raamatun lukemista yksin ja toisaalta yhdessä toisten kanssa!

**4.7.** (2:16) Lohdutus: (a) Mitä iankaikkinen lohdutus on? (b) Millaisissa tilanteissa ja millä tavoin Jumala on lohduttanut sinua? (c) Mitä on hyvä toivo? (d) Miten Raamatun lupaama hyvä toivo eroaa kaikesta inhimillisestä hyvästä toivosta?

**4.8.** (2:16–17) Rohkeus: KR92: ”Herramme Jeesus Kristus ja Jumala … rohkaiskoot sydämiänne.” (a) Mihin tessalonikalaiset tarvitsivat rohkeutta? Entä me? (b) Muistatko Raamatun esimerkkejä rohkaisusta? (c) Muistatko jonkin tilanteen, jossa Jumala erityisesti rohkaisi sinua?

**4.9.**  (2:17) Voima: KR92: ”Herramme Jeesus Kristus ja Jumala … antakoot teille aina voimaa hyviin tekoihin ja puheisiin.” (a) Mihin uskova tarvitsee voimaa? Millaisesta voimasta tässä on kysymys? (b) Onko inhimillinen heikkous merkki hengellisestä voimattomuudesta?

**5. Kehotus rukoukseen (3:1–5)**

**5.1.** (3:1) Paavali pyytää tessalonikalaisia rukoilemaan,että Herran sana nopeasti leviäisi (oikeastaan juoksisi!). (a) Mitä tämä merkitsi Paavalin aikana? (b) Mitä se merkitsee meidän aikanamme? (c) Esirukouspyyntö on osoitettu seurakunnalle, joten Paavalilla on mielessään ensisijaisesti seurakunnan yhteinen rukous. Vertaile kammiorukousta ja seurakunnan yhteistä rukousta keskenään!

**5.2.** (3:1) (a) Mitä se merkitsee, että Herran sanatulee kirkastetuksi? (b) Miten Herran sana oli tullut kirkastetuksi Tessalonikassa? (c) Miten se voisi tulla kirkastetuksi muuallakin? (d) Entä meidän aikanamme?

**5.3.** (3:2) (a) Paavali pyytää esirukousta, että hän työtovereineen pelastuisi (Jumala pelastaisi!) nurjista ja häijyistä ihmisistä.Mitä pelastuminen tarkoittaa tässä? (b) Millaisia nurjia ja häijyjä ihmisiä Paavali kohtasi työssään? (c) Miksi tällaisia pahoja ihmisiä on aina olemassa? (d) Miksi häijyt ihmiset vainoavat uskovia, jotka eivät ole tehneet heille mitään pahaa?(e) Missä nykyisin on tällaisia pahoja ihmisiä? (f) Miten me voisimme auttaa vainon kohteeksi joutuneita kristittyjä?

Tessalonikalaisetkin saivat osakseen vainoa. Siksi myös he tarvitsivat Jumalan varjelusta. Paavali vakuuttaa, että Herra varjelee heidät heidän vastustajiensa pahoista teoista.

**5.4.** (3:3)Herra on uskollinen. Miten se ilmeni käytännössä tessalonikalaisten kohdalla? Entä miten se ilmenee meidän kohdallamme?

**5.5.** (3:3) (a) Herra on varjeleva teidät (1) pahastatai (2) Pahasta: mikä ero näillä kahdella käännöksellä on? (b) Varjeleeko Jumala omansa aina taloudellisilta tappioilta, sairauksiltaja epäonnistumisilta? Miltä hän sitten varjelee meidät?

**5.6.** (3:4) Paavali luottaa siihen, että tessalonikalaiset tottelevat hänen käskyjään. (a) Miten Paavali saattoi esiintyä näin määräilevästi? (b) Mitkä käskyt mahtoivat olla ajankohtaisimmat? (c) Onko meidän aina sokeasti toteltava hengellisten johtajiemme käskyjä?

**5.7.** Jumala on uskollinen ja varjelee meidät pahasta (3:3), ja hän lupaa viedä meidät perille (2:13–14). Voimmeko me siis ottaa ”lunkisti”, levätä laakereillamme ja antaa mennä?

**5.8.** (3:5) (a) ”Herra ohjatkoon teidän sydämenne Jumalan rakkauteen.” Siis mihin?Mitä se merkitsee käytännössä? (b) ”Herra ohjatkoon teidän sydämenne (= teidät)**…** Kristuksen kärsivällisyyteen.” Siis mihin? Mitä se merkitsee käytännössä? (c) Miksi rakkauteen ja kärsivällisyyteen pääsemiseksi tarvitaan Herran ohjausta? (d) Vertaile vanhaa ja uutta käännöstä!

**6. Varoitus kurittomille (3:6–18)**

**6.1.** (3:6) (a) Mitä Paavali tarkoittaa kurittomilla veljillä? (b) Miten he tulivat toimeen, kun he eivät tehneet työtä? (c) Mitä ongelmia tällaiset kurittomat veljet saivat aikaan seurakunnassa? (d) Miten heidän laiskuutensa saattoi vaikuttaa ulkopuolisiin ihmisiin? (e) Miten heitä piti käsitellä? (f) Mitä pois vetäytyminen (KR92: erossa pysyminen) käytännössä tarkoitti?

**6.2.** (3:7–8) (a) Millä tavoin Paavali oli opettanut tessalonikalaisille työnteon välttämättömyyttä ollessaan heidän luonaan? (b) Mitä työtä Paavali työtovereineen teki elättääkseen itsensä? (c) Mitä ovat teltantekijälähetyssaarnaajat? (d) Paavali opetti tessalonikalaisille suullisesti työnteon välttämättömyyttä (j. 10) ja antoi heille sen lisäksi esimerkin työnteosta. Vertaile suullisen opetuksen ja esimerkin antamisen vaikutusta!

**6.3.** (3:9) (a) Eikö Paavalilla olisi ollut oikeutta saada palkkaa työnteostaan? Raamatunkohtia? (b) Miksi Paavali ei kuitenkaan käyttänyt tätä oikeuttaan?

**6.4.** (3:10) Paavalin käsky on suorasukainen: ”Kuka ei tahdo työtä tehdä, ei hänen syömänkään pidä.” (a) Keitä tämä käsky koski? (b) Entä vanhukset, työkyvyttömät, työttömät? (c) Onko käsky liian ankara? Vahingoittaako se asianomaista? (d) Miksi käsky on hyväksi myös asianomaiselle itselleen? (e) Miten Raamattu suhtautuu ajalliseen työhön? (f) Onko maallinen työ vähäarvoisempaa kuin hengellinen työ? (g) Joku voi pyrkiä lähetystyöhön, koska on kyllästynyt maalliseen työhönsä (ja siksi hutiloi siinä). Mitä tästä on ajateltava? (h) Joku voi laiminlyödä työtään tai perhettään ollakseen jatkuvasti mukana seurakunnan toiminnoissa. Mitä sanot tästä? (i) Voisiko liian innokas Kristuksen paluun odotus vaikuttaa heikentävästi työmotivaatioon? (Vrt. 2:2.) (j) Sydän taivaassa, jalat maassa, kädet auran kurjessa! Mitä ajatuksia tämä sanonta herättää sinussa? (k) Jos joku tulee kerjäämään sinulta rahaa, miten menettelet?

**6.5.** (3:11) (a) Mitä puuhailu itselleen kuulumattomissa asioissa voisi olla? (b) Mitä sanoisit ihmisistä, jotka sekaantuvat toisten asioihin mutta eivät hoida omia asioitaan? (c) Miten tällainen puuhailu vaikuttaa seurakunnassa? (d) Entä miten se vaikuttaa ulkopuolisiin?

**6.6.** (3:12) (a) Mitä työn tekeminen hiljaisuudessa merkitsee? (b) Entä mitä oman leipänsä syöminen merkitsee? (c) Paavali käskee Herrassa Jeesuksessa Kristuksessa. Mitä tämä merkitsee?

**6.7.** (3:14) (a) Jos joku ei tottele Paavalin käskyä, lukijoiden on merkittävä hänet. Mitä tämä voisi tarkoittaa? (b) Sen jälkeen seurakuntalaiset eivät saaneet seurustella hänen kanssaan (KR92: älkää olko hänen kanssaan tekemisissä). Mitä tämä voisi tarkoittaa? (c) Kyseessä oli seurakuntakuri. Mikä sen tarkoituksena oli? (d) Miksi olisi hyvä asia, jos kuriton häpeäisi?

**6.8.** (3:15) (a) Millaisessa hengessä kuritonta veljeä tulee ojentaa? (b) Millainen vaikutus vihassa tehdyllä ojentamisella voi olla rikkovaan veljeen?

**6.9.** (a)Miten kirkkokuria/seurakuntakuria nykyisin toteutetaan kirkossamme? (b) Entä herätysliikkeissä ja vapaissa suunnissa? (c) Kenen tehtävä kirkkokurin harjoittaminen on?

Jakeet 3:16–18 sisältävät kirjeen lopputervehdyksen.

**6.10.** (3:16) (a) Ketä ”rauhan Herra” tarkoittaa? (b) Mitä rauha tässä tarkoittaa? Mihin se perustuu? (c) Vertaile rauhan tilaa Jumalan ja ihmisen välillä ja siitä seuraavaa tunnettavaa rauhaa ihmisen sydämessä!

**6.11.** (3:17–18) Kirjeen kirjoitti sihteeri Paavalin sanelun mukaan. Paavali itse kirjoitti lopputervehdyksen. Miksi hän teki näin?

Jakeissa 3:16, 18 Paavali toivottaa lukijoille Herran Kristuksen armoa, rauhaa ja läsnäoloa. Tätä kaikkea mekin tarvitsemme kipeästi. Saamme asettua tessalonikalaisten asemaan ja lukea nämä jakeet itsellemme: Mutta itse rauhan Herra antakoon meille rauhan, aina ja kaikella tavalla. Herra olkoon kaikkien meidän kanssamme. Meidän Herramme Jeesuksen Kristuksen armo olkoon kaikkien meidän kanssamme.